Det er 88. gang, at Asaa afholder det årlige hestevæddeløb og i år var vejret perfekt. - Det er ikke strandvejr og det regner ikke, så det er perfekt hestevæddeløbsvejr, smiler væddeløbskoordinator Bent Jørgensen, da TV2 Nord fanger ham inden første løb. Vejret har tidligere voldt arrangementet store problemer. Blandt andet sidste år, hvor silende regn betød meget få gæster og aflyste løb. Men i år var vejret perfekt, både for tilskuere og heste forklarer kusk Per Juul fra Viborg: - Nogle år har det været så varmt, at hestene slet ikke har kunnet være nogen steder på grund af hestebremserne, men det her er helt perfekt. Per Juul er kørt fra Viborg med otte heste og er dermed den kusk og hesteejer, der deltager i flest starter. For ham handler det ikke så meget om konkurrencen, som om det sociale ved arrangementet: - Ved mange andre travløb er folk væk, så snart de har været på banen, men heroppe bliver folk hængende, så vi får mange gode snakke i ryttergården og møder mange både nye og gamle ansigter, smiler han. Dagen arrangement forløb gnidningsfrit. Der var kun et enkelt styrt, som ikke medførte skader på hverken hest eller rytter.

Opsummering:
Godt et par tusinde gæster lagde vejen forbi til det traditionsrige hesteløb